તારાપુર ગ્રામ પંચાયતના મહિલા સરપંચ હિનાબેન રાજેશભાઇ પટેલ વિરુદ્ધ તારાપુરના ગોવિંદભાઇ ચુનીભાઇ ઠક્કર અને અંબાલાલ રણછોડભાઇ પરમારે તા.૮-૬-૧૭ના રોજ જિલ્લા વિકાસ અધિકારી અમિતકુમાર યાદવને લેખિત રજૂઆત કરી હતી. જેમાં જણાવ્યું હતું કે, મહિલા સરપંચે રૂપિયા ૪ લાખના ખર્ચે બ્લોક પેવિંગનું કામ ખાનગી જમીનમાં કરી સરકારની ૧૪માં નાણાં પંચની ગ્રાન્ટનો દુરુપયોગ કર્યો છે. તેમજ પોતાની ફરજમાં બેદરકારી અને ફરજચૂક કરી જોગવાઇનો ભંગ કર્યાનો આક્ષેપ કરાયો હતો. સાથે જ મહિલા સરપંચને હોદ્દા ઉપરથી દૂર કરવાની રજૂઆત કરી હતી. જે અંગે જિલ્લા વિકાસ અધિકારી અમિતકુમાર યાદવે તારાપુરના મહિલા સરપંચને કારણદર્શક નોટીસ પાઠવી મહિલા સરપંચ પાસે ખુલાસો માંગ્યો હતો. તેના જવાબમાં મહિલા સરપંચે જિલ્લા વિકાસ અધિકારી સમક્ષ લેખિત જવાબો રજૂ કર્યા હતા અને પોતાના બચાવમાં જણાવ્યું હતું કે, પોતે માત્ર ધોરણ-૧૦ સુધીનો અભ્યાસ કરેલો છે. તેમજ કાયદાકીય જાણકારી ન હોય તેમજ વહીવટી પ્રક્રિયા અંગે પોતાને કોઇ માર્ગદર્શન મળ્યું ન હોઇ પોતાની વિરુદ્ધ કાર્યવાહી કરી શકાય નહીં. તેઓએ વધુમાં જણાવ્યું હતું કે, અનામત બેઠક ઉપર ચૂંટાતા પદાધિકારીઓ તેમજ મહિલા પદાધિકારીઓને વહીવટી તાલીમ આપવી જોઇએ. તેમજ પ્રોસીજરની તમામ દેખરેખ તલાટી કમ મંત્રીએ કરવી જોઇએ તથા સરકારના ૧૪માં નાણાં પંચની રૂપિયા ૪ લાખની ગ્રાન્ટના કામમાં માત્ર સ્થળ પસંદગીનો વિવાદ છે. તેને ઉચાપત કહી શકાય નહીં વગેરે ખુલાસા રજૂ કરતા DDOએ કારણદર્શક નોટીસ પરત ખેંચી.